[{"text_idx": "#000000", "text": "1.168 esperantistoj el 62 landoj alig\u0302is al la Universala Kongreso, kiu dimanc\u0302e estis solene inau\u0306gurita en Seulo. Landajn salutojn neatendite faris ankau\u0306 reprezentantoj de Katalunio kaj Tajvano. La estraro respondis al demandoj de kongresanoj en nekutima maniero."}, {"text_idx": "#000001", "text": "La temperaturo en Seulo estas nekutime alta, kaj multaj kongresanoj ricevis averton pri tio en siaj pos\u0302telefonoj. La mesag\u0302o tamen estis en la korea lingvo, kaj la anglalingva titolo \"urg\u0302a mesag\u0302o\" povis unuavide pensigi pri pli serioza krizo en la Korea duoninsulo, diras Richard Delamore (Evildea) en sia unua filmeto el la UK."}, {"text_idx": "#000002", "text": "Krom la alta temperaturo, ankau\u0306 subita pluvego iom g\u0302enis kongresanojn, kiuj dimanc\u0302e matene survojis al la solena inau\u0306guro de la 102-a Universla Kongreso. Erojn el la inau\u0306guro krom c\u0302e Evildea eblas spekti ankau\u0306 en la Youtube-kanalo de Jae-Hoon Ko."}, {"text_idx": "#000003", "text": "La solenan inau\u0306guron per sia c\u0302eesto honoris la alta protektanto de la kongreso, la vicprezidanto de la parlamento, kaj krome la urbestro de Seulo kaj la rektoro de Universitato Hankuk de Fremdlingvaj Studoj, kie okazas la kongreso."}, {"text_idx": "#000004", "text": "Iom neatendite estis, ke la tradiciajn landajn salutojn al la kongreso faris ankau\u0306 reprezentantoj de Tajvano kaj Katalunio. Neniu el tiuj teritorioj estas rekonataj de UN kiel sendependaj s\u0302tatoj, kaj sekve ankau\u0306 ne de UEA, en kies Jarlibro Tajvano aperas sub C\u0302inio."}, {"text_idx": "#000005", "text": "La reprezentanto de Katalunio en sia saluto esperis, ke venontjare, kiam la Universala Kongreso okazos en la Iberia duoninsulo, tie jam ekzistos nova s\u0302tato \u2013 Katalunio."}, {"text_idx": "#000006", "text": "Dum la solena inau\u0306guro estis anoncitaj la nomoj de unu nova honora membro, Nguye\u0302\u0303n Xua\u0302n Thu, kaj du novaj anoj de la honora patrona komitato: profesoro Harald Helfgott kaj ambasadoro Giorgio Novello."}, {"text_idx": "#000007", "text": "Nguye\u0302\u0303n Xua\u0302n Thu naskig\u0302is en 1932 kaj estas konata interalie kiel longtempa instruisto de Esperanto en la Fremdlingva Universitato de Hanojo. Lia c\u0302efverko estas \"Granda Esperanto-Vjetnama Vortaro\" (2016). Ekde 2013 li estas membro de la Akademio de Esperanto kaj gvidanto de g\u0302ia komisiono pri homaj nomoj."}, {"text_idx": "#000008", "text": "Inter la ceteraj programeroj de la unua plena kongresa tago estis la tradicia \"Estraro respondas\", kiu tamen estis organizita en netradicia maniero. Komence c\u0302eestis nur tri el la ses estraranoj, c\u0302ar Martin Scha\u0308ffer kaj Emilio Cid ne venis al Seulo, kaj Sara Spano\u0300 malfruis pro kongresaj zorgoj."}, {"text_idx": "#000009", "text": "La movada foiro. Foto: Dmitrij S\u0302evc\u0302enko."}, {"text_idx": "#000010", "text": "La kunsidon c\u0302eestis kvindeko da kongresanoj, kaj grandan parton de la tempo postulis sinprezentoj de la estraranoj, kiuj rakontis pri siaj atingoj. Poste la c\u0302eestantoj estis dividitaj en du grupojn, kiuj ricevis po du estraranojn al kiuj eblis fari demandojn."}, {"text_idx": "#000012", "text": "La grupa sistemo ebligis pli personan kontakton kun la estraranoj, kaj eventuale iom mildigis la kritikojn, kiuj estis oftaj en antau\u0306aj kunsidoj kie la estraro respondis al demandoj de kongresanoj, rakontas Jukka Pietila\u0308inen:"}, {"text_idx": "#000013", "text": "\u2013 Mi mem sidis en grupo, kie estraranojn reprezentis Mark Fettes kaj Sara Spano\u0300, kaj almenau\u0306 tie ne mankis kritiko, sed eble la esprimmaniero estis pli diskutema ol kritikema."}, {"text_idx": "#000014", "text": "Kritikoj de la c\u0302eestantoj temis interalie pri la komplikeco de retaj pagoj kaj manko de sekureco en la retejo de UEA. La estraranoj esperis, ke la iam kompletigota nova retejo de UEA solvos tiujn kaj aliajn problemojn."}, {"text_idx": "#000015", "text": "Oni kompreneble demandis ankau\u0306 pri la estontaj kongresurboj kaj Mark Fettes rakontis, ke jam estas faritaj la decidoj pri la kongresoj en 2019 kaj 2020, sed ke la kongresurboj estos publike anoncitaj nur en la solena fermo fine de la kongresa semajno."}, {"text_idx": "#000016", "text": "Responde al demandoj pri la bug\u0302eto de UEA, Mark Fettes konstatis, ke UEA malbone sukcesis atingi regulajn monfluojn ekster kotizoj, kaj ke la bug\u0302etita sumo de 90 000 eu\u0306roj en subvencioj por la bug\u0302eto de 2017 estis tro optimisma."}, {"text_idx": "#000017", "text": "La kongresa libroservo. Foto: Dmitrij S\u0302evc\u0302enko."}, {"text_idx": "#000018", "text": "Parolante pri la Centra Oficejo, Mark Fettes opiniis, ke parton de la libroservo eblus loki en iu malplikosta lando, kie la pos\u0302to tamen funkcias bone, kaj la libroservo en Roterdamo povus esti rezervita por surlokaj mendoj kaj por vendado de eldonaj\u0302oj de UEA mem. Lau\u0306 Fettes la libroservo nun okupas tre multe da loko en la Centra Oficejo."}, {"text_idx": "#000019", "text": "En la dimanc\u0302a programo estis ankau\u0306 interalie kunsido pri nova strategia plano por la jaroj 2017-2020, pri kiu la komitato de UEA lau\u0306plane decidu en vendredo. La nun valida, ampleksega strategia plano 2013-2017 estis ellaborata dum pluraj jaroj, sed restis grandparte nerealigita."}, {"text_idx": "#000020", "text": "La dimanc\u0302an programon finis koncerto de Kajto kaj la tradicia Nacia vespero. La dua plena tago de la kongreso estos la jam tradicia Kleriga lundo, kun multaj diversaj prelegoj. Lunde vespere okazos la bankedo kaj la kongresa balo."}, {"text_idx": "#000024", "text": "Mark Fettes: \u201dLa kongreso estas urbo de gastoj\u201d"}, {"text_idx": "#000027", "text": "C\u0302u regiono ne havas la rajton de \"divorco\" de la c\u0302irkau\u0306umanta s\u0302tato, se la vasta plimulto de la enlog\u0302anto tion postulas? C\u0302u la skotoj c\u0302iuj estas teroristoj, c\u0302ar ili provas liberigon de britio?\nKiam oni disbatis jugoslavion, c\u0302iuj (inkluzive Esperantistoj) aplaudis.\nLa salutoj el Katalunio estas bona komenco kaj mi esperos venontjare au\u0306di la salutojn de multaj regionoj kun pli au\u0306 malpli granda grado de sendependeco. Estas pas\u0302o forlasi la eltretitajn vojon de naciismo. Vivu sennaciismo."}, {"text_idx": "#000028", "text": "Mi ja miregas legi lau\u0306don de naciismo je la nomo de sennaciismo...."}, {"text_idx": "#000029", "text": "Certe ne c\u0302iuj aplau\u0306dis la disbaton de Jugoslavio, kaj certege ne c\u0302iuj esperantistoj! La etnismo en Balkanio je la fino de la 20a jarcento estis la sama frenezaj\u0302o kiel je la komenco de la 20a jarcento. Same damninda estis la influado de Usono, Germanio kaj de aliaj s\u0302tatoj."}, {"text_idx": "#000031", "text": "Rolando: \"C\u0302u regiono ne havas la rajton de 'divorco' de la c\u0302irkau\u0306umanta s\u0302tato, se la vasta plimulto de la enlog\u0302anto tion postulas?\""}, {"text_idx": "#000032", "text": "Ne nepre. Dependas de la cirkonstancoj. Se la \"vasta plimulto de la enlog\u0302antoj\" de kvar najbaraj stratoj en studenta distrikto de la c\u0302efurbo postulas la \"divorcon\" de tiuj stratoj disde la c\u0302irkau\u0306a s\u0302tato, tio certe kau\u0306zas nenian rajton je divorco."}, {"text_idx": "#000038", "text": "\"La skotoj ... provas liberigon\"? Temis pri balotado okazinta nur en Skotlando pri la demando c\u0302u resti en politika unio, kun rezulto (55:45), ke la plejparto de voc\u0302donintoj deklaris preferon resti. Kvankam mia persona prefero, se mi log\u0302us en Skotlando, estus sendependig\u0302i, tion ne volis la plejmulto. \"La skotoj\", se vi insistas tiel g\u0302eneraligi, do ne \"provas liberigon\"."}, {"text_idx": "#000039", "text": "Tute ne temas pri konkerita lando, kies civitanoj vane batalas por \"liberig\u0302i\", sed sendemokratie subpremig\u0302as, kiel vi s\u0302ajnigas."}, {"text_idx": "#000043", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000045", "text": "Bluaj c\u0302evaloj, kurbe klinaj domoj kaj torditaj korpojKandidatig\u0302u en la Konkurso \u201cPartoprenu IJK-n\u201d 2023!\u201cArko\u201d Gong Xiaofeng: Niaj atingoj kaj malsukcesoj dum 2022"}, {"text_idx": "#000047", "text": "Alig\u0302i al 400 aliaj abonantoj"}]